CELEX: 32007D0773
Language: et
Date: 2007-11-26 00:00:00
Title: 2007/773/Euratom: Nõukogu otsus, 26. november 2007 , Teadusuuringute Ühiskeskuse poolt Euroopa Aatomienergiaühenduse jaoks teostatava täiendava teadusprogrammi pikendamise kohta ühe aasta võrra

30.11.2007   
            
            
               ET
            
            
               Euroopa Liidu Teataja
            
            
               L 312/29
            
         NÕUKOGU OTSUS,
   26. november 2007,
   Teadusuuringute Ühiskeskuse poolt Euroopa Aatomienergiaühenduse jaoks teostatava täiendava teadusprogrammi pikendamise kohta ühe aasta võrra
   (2007/773/Euratom)
   EUROOPA LIIDU NÕUKOGU,
   võttes arvesse Euroopa Aatomienergiaühenduse asutamislepingut, eriti selle artiklit 7,
   võttes arvesse ettepanekut, mille komisjon esitas pärast nõupidamist teadus- ja tehnikakomiteega,
   võttes arvesse Teadusuuringute Ühiskeskuse juhatajate nõukogu arvamust,
   ning arvestades järgmist:
   
               (1)
            
            
               Isotoopravi areng Euroopa Liidus aitab saavutada eesmärki tagada inimeste tervise kaitse. Selleks on vaja kasutada katsereaktoreid rohkem meditsiinilistel eesmärkidel.
            
         
               (2)
            
            
               Nõukogu võttis 19. veebruaril 2004 vastu otsuse Teadusuuringute Ühiskeskuse poolt Euroopa Aatomienergiaühenduse jaoks teostatava täiendava teadusprogrammi vastuvõtmise kohta. (1) Kõnealune programm võeti vastu kolmeks aastaks, kuni 1. jaanuarini 2007.
            
         
               (3)
            
            
               Euroopa teadusruumi raames on Petteni kõrgvooreaktorit hõlmav täiendav teadusprogramm üheks põhilistest liidu käsutuses olevatest vahenditest, millega on võimalik aidata kaasa meditsiiniliste diagnostikavahendite ja ravimeetodite toetamisele ja katsetamisele, materjaliteaduste arendamisele ja probleemide lahendamisele tuumaenergia valdkonnas.
            
         
               (4)
            
            
               Kõrgvooreaktor on töökorras vähemalt kuni aastani 2015 ja veebruaris 2005 anti reaktori käitajale uus tegevusluba. Täiendavat teadusprogrammi tuleks seetõttu pikendada ühe aasta võrra, et kasutada olemasolevaid tehnilisi võimalusi. Pikendamine peaks jõustuma tagasiulatuvalt, et see hõlmaks programmi raames toimuvat tegevust ajavahemikul alates 1. jaanuarist 2007.
            
         
               (5)
            
            
               Täiendava programmi pikendamiseks vajalikud rahalised vahendid eraldavad Madalmaad ja Prantsusmaa,
            
         ON VASTU VÕTNUD KÄESOLEVA OTSUSE:
   Artikkel 1
   Kõrgvooreaktori käitamist käsitlevat täiendavat teadusprogrammi (edaspidi „programm”), mille eesmärgid on esitatud I lisas, pikendatakse ühe aasta võrra alates 1. jaanuarist 2007.
   Artikkel 2
   Programmi pikendamise teostamiseks vajalikud rahalised vahendid on hinnanguliselt 8 500 000 eurot. Osamaksude jaotus on toodud II lisas.
   Artikkel 3
   Programmi rakendamise eest vastutab komisjon, kes kasutab selleks Teadusuuringute Ühiskeskuse abi. Teadusuuringute Ühiskeskuse juhatajate nõukogu teavitatakse programmi rakendamisest.
   Artikkel 4
   Komisjon esitab enne 15. juunit 2008 Euroopa Parlamendile, nõukogule ning Euroopa Majandus- ja Sotsiaalkomiteele aruande käesoleva otsuse rakendamise kohta.
   Artikkel 5
   Käesolev otsus jõustub selle Euroopa Liidu Teatajas avaldamise päeval.
   Seda kohaldatakse alates 1. jaanuarist 2007.
   Artikkel 6
   Käesolev otsus on adresseeritud liikmesriikidele.
   
      Brüssel, 26. november 2007
      
         
            Nõukogu nimel
         
         
            eesistuja
         
         J. SILVA
      
   
   
      (1)  Nõukogu 19. veebruari 2004. aasta otsus 2004/185/Euratom (ELT L 57, 25.2.2004, lk 25).
   
      I LISA
      PROGRAMMI TEADUSLIKUD JA TEHNILISED EESMÄRGID
      Programmi eesmärgid on eelkõige:
      
                  1.
               
               
                  Petteni kõrgvooreaktori ohutu ja usaldusväärne käitamine; see tegevus hõlmab reaktori tavapärast käitamist rohkem kui 250 päeval aastas ning kütusetsükli haldamist asjaomase turvalisus- ja kvaliteedikontrolli all.
               
            
                  2.
               
               
                  Kõrgvooreaktori ratsionaalset kasutamist edendatakse paljude teadusharude abil. Kõrgvooreaktori kasutamist hõlmavad olulisemad teadus- ja arendustegevuse teemad sisaldavad järgmist: olemasolevate tuumareaktorite ohutuse suurendamine, tervishoid, sealhulgas meditsiinis kasutatavate isotoopide väljatöötamine meditsiinilisteks uuringuteks ja meditsiiniliste ravimeetodite katsetamiseks, termotuumasüntees, alusuuringud ja koolitus ning jäätmekäitlus, sealhulgas võimalus luua tuumkütust tuumarelvades kasutatava plutooniumi eemaldamise kaudu.
               
            
   
      II LISA
      ARTIKLIS 2 OSUTATUD OSAMAKSUDE JAOTUS
      Programmi osamaksud tasuvad Madalmaad ja Prantsusmaa.
      Osamaksud jaotuvad järgmiselt:
      
                  Madalmaad
               
               
                  :
               
               
                  8 200 000 eurot
               
            
                  Prantsusmaa
               
               
                  :
               
               
                  300 000 eurot
               
            
                  Kokku
               
               
                  :
               
               
                  8 500 000 eurot